সপ্তাহান্তে নিম্নচাপের ভ্রুকুটি, কমবে শীত! কুয়াশার চাদরে ঢাকবে বাংলা

কলকাতা: দক্ষিণবঙ্গজুড়ে ফের বাড়ছে কুয়াশার দাপট (Winter update in South Bengal)। আলিপুর আবহাওয়া দফতর জানাচ্ছে, ভোরের দিকে দক্ষিণবঙ্গের প্রায় প্রতিটি জেলা কুয়াশায় ঢেকে থাকবে। চলতি সপ্তাহ জুড়ে দক্ষিণবঙ্গের অধিকাংশ জেলায় রাতের তাপমাত্রা ২ থেকে ৩ ডিগ্রি সেলসিয়াস বাড়তে পারে (Winter Update Kolkata)। উত্তরবঙ্গেও একই প্রবণতা দেখা যাবে বলে পূর্বাভাস (Weather Update)।

ফলে শীতের হিমেল পরশে সাময়িক ধাক্কা লাগতে পারে। আগামী শনিবারের পর ফের মেঘলা আকাশের সম্ভাবনা রয়েছে। মধ্য-দক্ষিণ বঙ্গোপসাগরে নতুন করে একটি ঘূর্ণাবর্ত তৈরির ইঙ্গিত মিলেছে। আগামী ৭২ ঘণ্টার মধ্যে এই ঘূর্ণাবর্ত শক্তি বাড়িয়ে নিম্নচাপে পরিণত হতে পারে, যা শীত নামার প্রক্রিয়াকে আরও বিলম্বিত করবে।

আরও পড়ুন: মঙ্গলবার থেকে শুরু SSC-র ভেরিফিকেশন প্রক্রিয়া

এদিন কলকাতা ও পার্শ্ববর্তী এলাকায় সর্বোচ্চ তাপমাত্রা ছিল ২৮.৩ ডিগ্রি সেলসিয়াস—স্বাভাবিকের থেকে ১.৭ ডিগ্রি কম। সর্বনিম্ন তাপমাত্রা নেমেছিল ১৮.৫ ডিগ্রি সেলসিয়াসে, যা স্বাভাবিকের তুলনায় ১.৪ ডিগ্রি কম। বাতাসে আপেক্ষিক আর্দ্রতার সর্বোচ্চ পরিমাণ ছিল ৮৭ শতাংশ এবং সর্বনিম্ন ৪৯ শতাংশ।